RO Jurnalul Oficial al Uniunii Europene L 220/11

REGULAMENTUL (CE) NR. 815/2008 AL COMISIEI

din 14 august 2008

privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Comunitate

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,

având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2), în special articolul 76,

întrucât:

(1) Prin Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizate (3), Comunitatea a acordat preferințe tarifare generalizate Capului Verde.

(2) Regulamentul (CEE) nr. 2454/93 stabilește definiția conceptului de „produse originare” care trebuie folosit în cadrul sistemului de preferințe tarifare generalizate (SPG). Articolul 76 din regulamentul în cauză prevede derogări de la definiția respectivă în favoarea unor țări beneficiare ale SPG cel mai puțin dezvoltate care prezintă Comunității o cerere adecvată în acest sens.

(3) Începând cu data de 1 martie 2005, Capul Verde a beneficiat de dispozițiile Deciziei nr. 2/2005 a Comitetului de Cooperare Vamală din 1 martie 2005 de derogare de la conceptul de „produse originare” pentru a ține seama de situația specială din statele ACP în ceea ce privește producția de conserve de ton și de spate de ton (poziția ex 1604 din SA) (4).

(4) Dispozițiile respectivei decizii au încetat însă să se mai aplice după 31 decembrie 2007, iar Capul Verde nu a încheiat încă un acord de parteneriat economic cu Comunitatea. Prin urmare, începând cu data de 1 ianuarie 2008, singurul acord comercial preferențial de care poate beneficia Capul Verde este SPG.

(5) Printr-o scrisoare trimisă datată 27 noiembrie 2007, Capul Verde a solicitat o derogare de la regulile de origine din cadrul SPG în conformitate cu articolul 76 din Regulamentul (CEE) nr. 2454/93. Printr-o scrisoare datată 27 februarie 2008, Capul Verde a prezentat informații suplimentare în sprijinul solicitării sale.

(6) Cererea de derogare vizează o cantitate anuală de 1 561 tone de preparate sau conserve din trei specii de pește, două dintre aceste specii nefăcând obiectul derogării acordate prin Decizia nr. 2/2005: melvă sau ton negru, macrou și ton.

(7) Cererea în cauză a fost examinată de către Comisie și a fost considerată completă și întemeiată.

(8) Derogarea solicitată este necesară pentru a asigura continuitatea rezervei pe tot parcursul anului și pentru a garanta astfel o investiție substanțială realizată de o firmă care și-a demonstrat deja interesul pentru susținerea și dezvoltarea respectivei activități în Capul Verde.

(9) Pe lângă impactul direct asupra industriei pescuitului din Capul Verde în ceea ce privește speciile pentru care s-a solicitat derogarea, respectiva investiție va avea și un efect benefic indirect, dar substanțial și revigorant, asupra flotei de pescuit din Capul Verde în general. În cazul în care un număr mai mare de nave din Capul Verde ar fi funcționale, ar crește treptat și capacitatea acestei țări de a furniza pești originari.

(10) Este necesar ca derogarea solicitată să se acorde pentru o perioadă destul de îndelungată pentru a putea garanta investiția și, în general, previzibilitatea acesteia pentru operatorii economici, dar această perioadă nu se poate prelungi în nici un caz dincolo de 31 decembrie 2010, dată la care Capul Verde va înceta să mai beneficieze de acordul special pentru țările cel mai puțin dezvoltate în cadrul SPG. După această dată, este necesar să se asigure viabilitatea industriei conservelor din Capul Verde în contextul unui acord de parteneriat economic.

(11) Regulamentul (CEE) nr. 2454/93 stabilește normele de administrare a contingentelor tarifare. Pentru a asigura o gestionare eficientă, în contextul unei strânse cooperări între autoritățile din Capul Verde, autoritățile vamale comunitare și Comisie, este necesar ca aceste norme să se aplice mutatis mutandis cantităților importate în temeiul derogării acordate prin prezentul regulament.

(12) Pentru a permite o monitorizare mai eficientă a modului în care se aplică derogarea, este necesar ca autoritățile din Capul Verde să comunice în mod regulat Comisiei informații în legătură cu certificatele de origine eliberate.

(13) În cererea depusă, autoritățile din Capul Verde au arătat că firma în cauză nu va dispune, probabil, în primul an după realizarea investiției, de capacitatea de producție necesară pentru a utiliza în întregime contingentele solicitate. Prin urmare, în timp ce contingentele solicitate ar trebui acordate în întregime pentru anii 2009 și 2010, este necesar ca, pentru perioada din anul 2008 în care se va aplica derogarea, contingentele să fie reduse pro rata.

(14) Măsurile prevăzute de prezentul regulament sunt conforme cu avizul Comitetului Codului vamal,

ADOPTĂ PREZENTUL REGULAMENT:

Articolul 1

Prin derogare de la articolele 67 și 97 din Regulamentul (CEE) nr. 2454/93, preparatele și conservele de macrou, melvă sau ton negru și ton, înscrise la codurile NC ex 1604 15, ex 1604 19 și ex 1604 14 și produse în Capul Verde din pești neoriginari, sunt considerate produse originare din Capul Verde, în conformitate cu dispozițiile articolelor 2, 3 și 4 din respectivul regulament.

Articolul 2

Derogarea prevăzută la articolul 1 se aplică produselor transportate direct din Capul Verde și importate în Comunitate în perioada 1 septembrie 2008-31 decembrie 2010, în limita cantităților anuale enumerate în anexă pentru fiecare produs.

Articolul 3

Cantitățile prevăzute în anexă se gestionează în conformitate cu articolele 308a, 308b și 308c din Regulamentul (CEE) nr. 2454/93.

Articolul 4

(1) Autoritățile vamale din Capul Verde iau măsurile necesare pentru a efectua controale cantitative asupra exporturilor produselor menționate la articolul 1.

(2) Certificatele de origine de tip A eliberate de autoritățile competente din Capul Verde în temeiul prezentului regulament trebuie să cuprindă, în caseta numărul 4, următoarea mențiune: „Derogare – Regulamentul (CE) nr. 815/2008”.

(3) Autoritățile competente din Capul Verde transmit Comisiei, în fiecare trimestru, o declarație a cantităților pentru care au fost eliberate certificate de origine de tip A, în conformitate cu prezentul regulament, precum și numerele de serie ale certificatelor respective.

Articolul 5

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

Se aplică de la 1 septembrie 2008.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 14 august 2008. Pentru Comisie László KOVÁCS Membru al Comisiei

(1) JO L 302, 19.10.1992, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).

(2) JO L 253, 11.10.1993, p. 1. Regulament modificat ultima dată prin Regulamentul (CE) nr. 214/2007 (JO L 62, 1.3.2007, p. 6).

(3) JO L 169, 30.6.2005, p. 1. Regulament modificat ultima dată prin Regulamentul (CE) nr. 55/2008 (JO L 20, 24.1.2008, p. 1).

(4) JO L 61, 8.3.2005, p. 48.